

**Приложение № 18**

**Определяне на възнагражденията на участниците в екипите при изпълнение на дейностите по проектите по процедура чрез подбор на проекти BG14MFOP001-2.001 „Иновации в аквакултурата”, мярка 2.1. „Иновации в аквакултурата”, по Програмата за морско дело и рибарство 2014-2020 г.**

Чрез прилагането на дейностите, предвидени по процедура чрез подбор на проекти BG14MFOP001-2.001 „Иновации в аквакултурата”, мярка 2.1. „Иновации в аквакултурата”, по Програмата за морско дело и рибарство 2014-2020 г., ще се даде възможност на научно-изследователските организации / структури да ориентират своите изследвания в областта на аквакултурите към приложни дейности, свързани с практиката, ще се скъси пътя на тяхната развойна дейност до производителите на аквакултури, които ще могат да се възползват по-лесно от достиженията на науката и директно да ги прилагат в производството си. Може да се очаква издигане на нивото на използваните технологии в производството на аквакултури, прилагане на иновативни практики, осигуряване на по-лек достъп на производителите до иновативни решения и технологии, по-високо равнище на опазване на околната среда, повишаване на конкурентоспособността и жизнеспособността им, цялостно ще се оптимизират процесите на производство и управление на стопанствата.

В Условията за кандидатстване по процедура чрез подбор на проекти BG14MFOP001-2.001 „Иновации в аквакултурата”, мярка 2.1. „Иновации в аквакултурата”, по Програмата за морско дело и рибарство 2014-2020 г., като допустими разходи са предвидени разходите за организация и управление на дейностите по изпълнявания проект, като техния размер е до 10% от общите допустими разходи по проекта.

Разходите за организация и управление включват:

* Разходи за възнаграждения на персонала и на външни експерти, които не са част от щатния персонал на кандидата по администриране на проекта в съответствие с чл. 10 и чл. 11 от ПМС №189/2016 г., включително осигуровки, дължими от работодателя, с изключение за заплати на служители в националните администрации.
* Разходи за командировъчни пари (пътни, дневни и квартирни) на персонала и на външни експерти, които не са част от щатния персонал на кандидата по администриране на проекта, съгласно Наредбата за командировките в страната и Наредбата за служебните командировки и специализации в чужбина или съответните нормативни актове на друга държава - членка на ЕС, в случаите, когато не е приложимо българското законодателство.

В допълнение, допустими са и следните разходи:

* Разходи за възнаграждения на персонала и на външни експерти, които не са част от щатния персонал на кандидата, включително осигуровки, дължими от работодателя – изследователи, технически персонал и друг помощен персонал, доколкото техните услуги се използват за проекта.
* Разходи за командировъчни пари (пътни, дневни и квартирни) на персонала и на външни експерти, които не са част от щатния персонал на кандидата във връзка с реализацията на проекта, съгласно Наредбата за командировките в страната и Наредбата за служебните командировки и специализации в чужбина или съответните нормативни актове на друга държава - членка на ЕС, в случаите, когато не е приложимо българското законодателство.

С настоящият документ се определя начина на изчисление на *разходи за възнаграждения на персонала и на външни експерти, които не са част от щатния персонал на кандидата по администриране на проекта.*

**А**. За изчисление на конкретните нива на почасовата ставка за възнаграждение на участниците в екипите при изпълнение на дейностите по проектите, Управляващият орган на ПМДР е използвал определената ставка за професионални дейности и научни изследвания, заложени в Работната програма от Хоризонт 2020 на Европейската комисия (ЕК):

[*http://ec.europa.eu/research/participants/data/ref/h2020/wp/2018-2020/main/h2020-wp1820-msca\_en.pdf*](http://ec.europa.eu/research/participants/data/ref/h2020/wp/2018-2020/main/h2020-wp1820-msca_en.pdf)

* Млади учени – левовата равностойност на 39 240 € на година;
* Учени с опит – левовата равностойност на 58 560 € на година.

Посочените по-горе суми се променят при отчитане на корекционния коефициент за България, който за 2018 г. е 62%:

* Млади учени – левовата равностойност на 39 240 Х 62% = 24 328.8 € на година;
* Учени с опит – левовата равностойност на 58 560 € Х 62% = 36 307.2 € на година.

Направено е следното изчисление за получаване на месечната ставка:

* Млади учени – левовата равностойност на 39 240 € / 12 = 2 027.4 € на месец;
* Учени с опит – левовата равностойност на 58 560 € / 12 = 3 025.6 € на месец.

**Пример за изчисляване на възнагражденията**

**Б. Изчисляване на продуктивните часове за една година:**

Продуктивните часове за даден учен (действителният брой отчетени часове) се определят след като от броя на дните за предишната година се приспаднат съботи и недели, официалните празници и отпуските, а така полученият брой работни дни се умножи по 8 часа на ден, или:

((365-117)-40) х 8 = **1 664 продуктивни часа** за „Учения“ за 2017 г., където:

*365 е общ брой на дните в годината; 117 е брой на съботите, неделите и официалните празници; 40 са дните за платен отпуск, които „Ученият” има право да ползва по основен трудов договор.*

**В. Изчисление на почасовата ставка за *Млади учени:***

***Стъпка 1:*** Определяне на брой продуктивни часове на месец:

**1 664** /12 = 138.66666 часа

***Стъпка 2:*** Изчисляване на почасовата ставка:

2 027.4 /138.66666 = **14.62 € на час.**

**Г. Изчисление на почасовата ставка за У*чени с опит:***

***Стъпка 1:*** Определяне на брой продуктивни часове на месец:

**1 664**  /12 = 138.66666 часа

***Стъпка 2:*** Изчисляване на почасовата ставка:

3 025.6 / 138.66666 = **21.82 € на час**

За административно обслужване (технически оператор по проекта, счетоводител): ставките се определят от ръководителя на проекта, в зависимост от размера на общите допустим разходи по всеки проект, като размерът им не трябва да надвишава този на ставките за млади учени.

Посочените по-горе ставки са брутни и включват законно установените отчисления от страна на работодателя и се начисляват на база продуктивните часове за една година.

Използвани източници:

* *Ставка за професионални дейности и научни изследвания, заложени в Работната програма от Хоризонт 2020 на Европейската комисия (ЕК), при отчитане на корекционния коефициент за България определен от ЕК за 2018 г. -* [*http://ec.europa.eu/research/participants/data/ref/h2020/wp/2018-2020/main/h2020-wp1820-msca\_en.pdf*](http://ec.europa.eu/research/participants/data/ref/h2020/wp/2018-2020/main/h2020-wp1820-msca_en.pdf)